b'\n_START_ARTICLE_\nMullaviljakus\n_START_PARAGRAPH_\nMullaviljakus on mulla spetsiifiline kvalitatiivne omadus. Selle v\xc3\xb5ime on varustada taimi toiteelementide, vee ja hapnikuga. Mulla viljakus tuleneb huumuse- ja saviosakeste sialdusest, huumushorisondi t\xc3\xbcsedusest, aktiivveemahutavusest ja mulla reaktsioonist. Viljakus on tunnus, mis eristab mulda pinnasest ja kivimist. Viljakaks peetakse mulda, mis suudab rahuldada kultuurtaimede vajadusi ja tagab nende suure saagi. Seega l\xc3\xa4htutakse mulla viljakuse hindamisel bioproduktsiooni funktsioonist ning see moodustab olulise, ent siiski ainult \xc3\xbche komponendi mulla ja maa kvaliteedist._NEWLINE_Eristada saab looduslikku ja kunstlikku mullaviljakust. Loodusliku mullaviljakuse m\xc3\xa4\xc3\xa4ravad mulla omadused koos v\xc3\xa4liskeskkonna teguritega olukorras, kus inimtegevuse m\xc3\xb5ju taime kasvu tingimustele puudu. Kunstlik mullaviljakus kujuneb loodusliku viljakuse baasil, mille saagi suurendamise eesm\xc3\xa4rgil lisandub inimtegevuse m\xc3\xb5ju maaharimise, v\xc3\xa4etamise, niisutamise, kuivendamise, taimekaitse jms. kujul. Mulla potentsiaalne viljakus on kvalitatiivne tunnus, mille m\xc3\xa4\xc3\xa4ravad mula koostis, re\xc5\xbeiimid ja omadused. Mulla efektiivne viljakus v\xc3\xa4ljendub kvantitatiivselt taime saagikuses ning see avaldub taimede v\xc3\xb5imes toota sellel mullal teatud kogus f\xc3\xbctomassi ning seda v\xc3\xa4ljendatakse kvantitatiivselt saagi suurusena pinna\xc3\xbchiku kohta._NEWLINE_Haritava mulla viljakust hinnatakse Eestis boniteedi 100-punktilise hindeskaalaga. Mulla boniteet n\xc3\xa4itab mulla omadustest s\xc3\xb5ltuva viljakuse suhtelist taset selle hindamisaegses seisundis. Maa boniteet on maa tootlikust iseloomustav l\xc3\xb5ppn\xc3\xa4itaja, mille leidmisel l\xc3\xa4htutakse mulla boniteedist ja teistest maat\xc3\xbcki omadustest, mis v\xc3\xb5ivad m\xc3\xb5jutada p\xc3\xb5llukultuuride kasvamist. Boniteet v\xc3\xa4ljenda mulla ja maa kvaliteeti eelk\xc3\xb5ige viljakuse ja p\xc3\xb5llumajanduse tootlikkuse seisukohast.'